Leeus in Rietvlei dalk vir moetie gestroop | Netwerk24
Deur Susan Cilliers 26 Oktober 2019 07:26
Vier leeus is Donderdagnag in die Rietvlei-natuurreservaat in Pretoria vrek gemaak en vermink.
Dana Wannenburg, burgemeesterskomiteelid vir omgewings- en landboubestuur in die Tshwane-metroraad, noem dit in 'n mediaverklaring 'n "hartseerdag" vir die stad.
"Bewaringsbeamptes het die verminkte karkasse vanoggend (Vrydag) in die leeukamp gevind. Hul kakebene en pote is verwyder."
Die polisie en die veediefstaleenheid is na die toneel ontbied. Hoewel die ondersoek nog in 'n vroeë stadium is, lyk dit of die leeus vergiftig is voordat hul liggaamsdele vir moetie-doeleindes verwyder is. Die karkasse is na Onderstepoort geneem vir ontleding, in die hoop dat dit kan help met die ondersoek.
"Hierdie wrede daad sal nie ongestraf bly nie," het Wannenburg gesê. "Tshwane se bewaringsamptenare, die polisie, asook nasionale en provinsiale staatsdepartemente sal onverpoos werk om die skuldiges te identifiseer en vas te trek."
Volgens Wannenburg was Rietvlei se leeus Tshwane se trots en 'n groot toeriste-aantreklikheid. "Die verlies sal nog jare lank gevoel word."